정조 11년
丁未七月初十日卯時上御熙政堂大臣備局堂上引見入侍時右副承旨洪仁浩假注書趙台榮記事官李相璜金祖淳事變假注書張錫胤左議政李在協右議政兪彦鎬行司直金華鎭左參贊金魯鎭行司直鄭昌聖禮曹判書徐有隣行副司直徐有寧吏曹判書金履素知敦寧徐有慶兵曹判書李𡊠行副司直鄭昌順李敬懋徐有大洪秀輔蔡弘履吏曹參判李秉模行都承旨沈豐之執義宋銓司諫洪聖淵校理李百亨副修撰成種仁以次進伏訖在協等曰伏未審日間聖體若何上曰一樣矣在協等曰王大妃殿氣候何如上曰一樣矣在協等曰惠慶宮氣候何如上曰一樣矣在協等曰向日登筵已爲仰達而彌月之慶顒祝方切産室廳設行之擧不容少緩且古例例於三朔前啓下捲草官而至於醫官醫女之別入直則及今擧行有不可已矣上曰姑俟設廳亦爲未晩且連得安過別無進劑之事矣彦鎬曰前例多有三朔前設廳之擧凡今審愼保護之道必不可少緩矣上曰稍待少間爲之可矣上曰戶判何不入來乎在協曰方在藥院監煎後入來云矣上曰領相近不入來故次對久未爲之矣在協曰然矣上曰廟謨陳之可也在協曰此守禦使金鍾秀摠戎使徐有寧江華留守趙鼎鎭永宗防禦使姜柱河黃海兵使鄭觀采京畿監司徐有防忠淸兵使權䎐忠淸水使沈平安兵使白東俊統制使趙心泰狀啓也以爲今秋習操何以爲之而營將巡點等事竝令廟堂稟旨分付爲請矣諸道操鍊之許久停廢揆以戎政雖極疎虞畿甸三南纔經大賑瘡痍甫起海西則雖不設賑今年水災無異三南此時擾民誠甚可悶今此統營湖西海西京畿水陸操城操及營城將巡點官鎭門聚點竝停止而至於關西則昨年穡事旣已登熟且西北詰戎之政與他道有異使之依例設行而各樣都試雖在停操之年亦係應行之事此則竝令設行之意一體分付何如上曰依爲之關西雨水終涉過多來頭年事有未可知一體停止可也出擧條在協曰刑曹判書宋載經不但耆社之臣聞有類風之症詞訟劇地久曠可悶今姑許遞何如上曰依爲之出擧條在協曰次對近雖不爲首相曾以草記盡爲稟處故今無稟定之事備堂中如有奏事之人使之進奏好矣上曰唯上曰趙判府事入侍錫胤承命出與判府事趙璥偕入進伏上曰判府事進前璥曰臣於逖違之餘獲登前席實不勝慰幸之忱而未敢以大臣自處故不得問候臣罪大矣上曰卿何不爲應行之禮乎過矣過矣聞卿來住城外近地非不欲亟見而間値多事且難獨召今始召見矣璥曰日前時原任大臣筵退後伏聞有宗國莫大之慶而臣在近城之地未參登筵之列有臣如此生不如死矣上曰卿處在城外不以大臣自居故諸大臣或不通知而然耶璥曰今日登筵之諸大臣想必以産室廳設行之請齊聲仰籲而凡係應行節目不容少緩伏乞亟賜發落焉上曰設廳則差待爲之亦爲未晩矣璥曰今番凶逆之出雖未詳獄情之如何而變故層生驚惋倍切以臣情踪不敢爲參鞫之計尤增惶恐矣上曰今番事無足謂凶逆矣璥曰鞫獄事體本自嚴重盤問情節未及究竟而遽命下送該道如得凶惡眞贓更當捉致王府耶在國體實涉如何矣上曰大臣兵判旣已請對故果爲設鞫而累次推鞫幾盡究問諸囚情節已皆承款故使之下送矣璥曰今番察理使之差送實緣自京收殺事多掣礙之故也臣等所請若卽蒙允則雖後世之人必諒察理之行有所以也上曰卿今去就何居璥曰臣之去就每煩聖聰不勝惶恐向以往役至煩文字則特許遞免尤不勝感惶矣上曰不受常祿又何故也誠極過矣璥曰臣不敢處以職名復何敢食祿乎且不但祿捧一事凡於去就每煩上聰臣之情踪無往非罪矣上曰卿當連在近處耶璥曰臣聞推鞫有命偃處遠郊終涉未安故來住城外稍待出場後還歸爲計矣昨承入侍之命且當大慶之時遽然還家有所不敢尙住城外臣之去就罔措處義甚窘矣上曰在鄕在京從便去留可也璥曰臣之一身便否何敢議也第臣竊有所仰達者姓名若不在朝籍則雖在城內少無難處惟願一念特許鐫免以便行止則不勝萬幸矣上曰今旣無職名更何有許身與否乎璥曰古人亦謂奉身而退上旣許身則臣自奉身而退更望許歸矣上曰卿便同奉朝賀更無論退不退矣璥曰臣旣承此敎庶得退歸矣上曰今玆下敎非直謂退歸卿何爲此言耶在卿處義不可不從近行公矣璥曰聖敎雖如此臣則已無行公之望矣上曰此後如有召命卽爲入來否璥曰若承召命敢不卽入乎上曰日後當有召命卽爲入來可也仍命先退上曰備堂如有所奏之事以次陳達可也有隣曰卽聞安樂峴道路前者頹圮處近因雨水尤爲頹圮云臣等更爲看審後修改之節量宜爲之而至於築筒所入似不下萬餘金而戶判以爲筒上路因地形修治爲好云矣上曰戶判之意何如在簡曰水勢甚猛道路漸頹如或復値大水樂峴餘麓易致觸傷臣以爲築筒則利於民田治道則便於御路云矣有隣曰以沙築筒則其勢不久論其所入則物力不些在前以被害田夫及燻契人合力出財以爲修築而戶曹則助其不給矣今見楊牧所報田夫成冊則只云三百餘人以此人數萬無改築之勢且田夫以爲如或獨使田夫修築則量其物力反不如買取他田云勢甚難便矣上曰此道誰爲主治也有隣曰漢城府主管矣上曰別無多言可築則築可廢則廢判尹量宜爲之而治役若浩大則後日登對時更爲稟定可也在簡曰方今莫大之慶臣民竊不勝懽忭而設廳之擧有不少緩亟降下敎宜矣上曰雖有古例待下敎爲之可也在簡曰敬差官差送與否稟定然後年分事目當爲磨鍊而近年以來連爲令道臣擧行矣今番亦依此爲之乎敢稟上曰依爲之出擧條在簡曰慶熙宮幸行經宿時各項軍兵墻外入接處自該軍門重建則自臣曹蒐繕事昨年以擧條啓下矣該軍門尙不擧行每當經宿擧動之時各該軍兵責用假家於該監貢人處故非但貢價之難支殊無當初定奪之意此後軍兵入接處依定式自該監趁今重建假家取用之弊一切禁止似好矣上曰然則申飭該營俾卽重建無貽貢人之弊可也上曰自昨東風連吹雨意方濃報謝祭草記何太速呈也有隣曰例於三日後擧行故果呈草記而見今雨意甚緊謝祭更看日勢爲之似好矣上曰可矣秉模進伏曰頃因本寺判官朴奎淳所懷祭享時貢人進排物種勿以遺在計減事有出擧條稟處之命而都提調未及登筵故敢此仰達矣取考前例則往在丙寅年本寺以別貿物種勿爲換作之意筵稟蒙允而度支定例以後間或有換作之時雖以今年言之別貿物種皆以元貢遺在移施換作而不爲給價故屢次往復尙未究竟蓋本寺則以稟定爲據戶曹則以定例爲重彼此所執俱有其說然元貢與別貿隨行者或異則今以他人貿物之價使之全數受去於遺在之中者名實差異與受俱礙此所以有丙寅稟定而到今定例亦不可不遵就其中酌量分數從約移施以爲漸次計減之地而其餘受價依例上下則在該曹旣無所失在貢人庶可支保下詢戶判而處之何如上曰戶判之意何如戶曹判書李在簡曰本曹與該寺以此事相持厥惟久矣元貢只有小麥而以小麥一斗上末幾計方曲幾許載錄別貿只有上末方曲而以小麥取用懸註交粘米亦以粘米取用載於魚鱗以此推之其勢不得不換作矣但交粘米一種進排貢人或有不同者各請受價不願換作若自本曹量宜闊狹無所不可矣上曰貢人之弊不可不念依該寺提調所奏施行可也出擧條上曰更無奏事之人乎僉曰然矣上曰三司進前銓百亨等曰今日卽齋日當以所懷仰奏矣臣等謂黜置罪入鄭致達妻亟令王府快正典刑以洩神人之憤宜矣上曰不允臣等謂物故罪人德相亟施孥籍之典宜矣上曰不允臣等謂逆賊尙喆依律處斷宜矣上曰不允一行刀割上曰五字刀割銓聖淵曰臣等謂養遂獻遂竝令王府設鞫嚴問還寢會遂絶島定配之命仍令王府設鞫得情宜矣上曰不允臣等謂還寢李觀源定配之命更令王府設鞫得情宜矣上曰不允臣等謂遲晩後物故罪人啓能亟施孥籍之典宜矣上曰不允臣等謂令王府一依古典趾賤等凶種之年未滿者待其稍長卽施邦刑俾絶凶逆易種養禍之患宜矣上曰不允臣等謂亟寢煥億島配之命仍令王府加刑得情夬施王章宜矣上曰不允臣等謂正刑罪人福榮亟令王府快施孥戮之典宜矣上曰不允臣等謂亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴門期於得情快正典刑宜矣上曰不允臣等謂物故罪人國榮亟施孥籍之典宜矣上曰不允臣等謂梟示罪人明謙亟施孥戮之典宜矣上曰不允臣等謂逆復庶子好石不待年滿亟施處絞之律宜矣上曰不允臣等謂遲晩罪人宇鎭更令王府卽速拿來仍前設鞫期於得情夬正典刑宜矣上曰不允臣等謂減死定配罪人廷揖亟令王府設鞫嚴問期於得情宜矣上曰不允臣等謂正刑罪人以謙施以孥戮之典宜矣上曰不允仁浩曰所懷所啓體叚自別而入侍臺臣進奏所懷之際誤擧所啓末端不可無警推考何如上曰勿推可也銓等曰臣等姿旣魯莽事多疎謬今値齋日合辭之啓例以所懷仰達而中間一啓誤以請字讀奏致有承宣之請推奏御之辭一字爽誤古人謂之不敬則臣等做錯之失於是大矣其何敢晏然仍冒於臺次乎請命遞斥臣等之職上曰勿辭亦勿退待上曰今日次對太無事爲亦甚無味矣在協曰首相旣以草記稟處故然矣命退諸臣以次退出